આમ જુઓ તો આ પણ એક દેશ સેવાનો જ પ્રકાર છે. જેમ ‘મોટા મનના માનવી’ ની આપણે ઈજ્જત કરીએ છીએ તેમજ આપણે આ ‘મોટા પેટના માનવી’ ની પણ કરવી જોઈએ. એટલું જ નહીં, સૌથી મોટા પેટવાળાને આપણે ખિતાબ પણ આપવો જોઈએ. કોઇપણ સમારંભમાં એમની એન્ટ્રી જ એટલી ભવ્ય હોય કે બીજા મહેમાન તો એમની આગળ લલ્લુ-પંજુ જ લાગે. શ્વાસ લેતી વખતે શર્ટના બે-ત્રણ બટન જાણે ફાંસો ખાતાં હોય એમ ફાટ-ફાટ થતાં હોય, પેટ ધમણની જેમ અપ-ડાઉન કરતુ હોય એ એની આભા છે. એક જ કાળજી રાખવી, આવા ભારે પેટવાળાની અડફેટમાં બહુ આવવું નહીં અને એમના માટે કોઈ જાતની શંકા પણ કરવી નહીં, કારણ આ લોકોના પેટ જોઇને ખુદ ડોકટરો પણ થાપ ખાઈ ગયેલા છે.